P. Hrušovský, podpredseda NR SR: (2001-12-17):
Páni poslanci, panie poslankyne, tak ako pri predchádzajúcich prerokúvaných bodoch prerušujem rokovanie o vládnom návrhu zákona o kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom. Pristúpime k ďalšiemu bodu programu, ktorého predkladateľom je z poverenia vlády Slovenskej republiky pán minister hospodárstva, vládnemu návrhu zákona o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov . Návrh prerokúvame ako tlač 1252. Prosím teraz, aby z poverenia vlády Slovenskej republiky predmetný návrh zákona odôvodnil pán minister Ľubomír Harach. Pán minister, máte slovo. Ľ. Harach, minister hospodárstva SR: Ďakujem pekne za slovo, pán predsedajúci. Panie poslankyne, páni poslanci, vládny návrh zákona o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov predkladá vláda na rokovanie Národnej rady v súlade s plánom legislatívnych úloh. Vláda uznesením č. 565 z 20. júna 2001 schválila analýzu účinnosti a pôsobenia súčasného systému orgánov dozoru. Zámerom analýzy bola integrácia kontroly vnútorného trhu smerujúca k zjednodušeniu kontrolného systému. V dôsledku rôznorodosti požiadaviek, špecifických pre kontrolu potravinárskych výrobkov, tiež vzhľadom na tradície, ako aj právo Európskej únie, ktoré kategoricky neurčuje štruktúru a predmet činnosti kontrolných orgánov členských štátov, vytvárajú sa dva základné kontrolné orgány vnútorného trhu. Jednak je to Štátna veterinárna a potravinová správa pre kontrolu potravín a Slovenská obchodná inšpekcia pre kontrolu nepotravinárskych výrobkov a všeobecných podmienok predaja. Zdravotnú neškodnosť vrátane hygieny predaja bude naďalej kontrolovať ministerstvo zdravotníctva prostredníctvom orgánov na ochranu zdravia. Nevyhnutnosť nahradenia doteraz platného zákona o Slovenskej obchodnej inšpekcii vyplýva zo zmien, požiadaviek pri uvádzaní výrobkov do obehu, a to tak, že základnými kritériami sú bezpečnosť výrobkov a ich zdravotná neškodnosť, ktoré sa spolu s kvalitou výrobkov preukazujú certifikáciou alebo prehlásením výrobcu o zhode s deklarovanou kvalitou výrobku. Pri kontrole sa nebude preferovať statočnosť predaja týkajúca sa množstva alebo ceny predávaných výrobkov, t. j. niektoré skutočnosti, ktoré si spotrebiteľ môže overiť sám. Návrh zákona upravuje predmet kontroly na vnútornom trhu s prihliadnutím na špecifické výrobky, ktorých súlad s požiadavkami právnych predpisov kontrolujú osobitné orgány, vymedzuje postavenie a pôsobnosť Slovenskej obchodnej inšpekcie, pričom vzhľadom na tradície zostáva zachovaný názov tohto štátneho orgánu a jeho vnútorná organizácia a územná pôsobnosť, jasnejšie definuje pracovnoprávne vzťahy a postavenie výkonných kontrolórov, inšpektorov, ale aj osôb prizvaných na kontrolu, ak si to vyžaduje posúdenie osobitných odborných otázok. V rámci rozhodovacej právomoci Slovenská obchodná inšpekcia pri kontrole bude uplatňovať dva druhy opatrení, opatrenia na mieste, ktoré budú ukladať inšpektori priamo pri výkone kontroly, a ochranné opatrenia pri závažnom porušení právnych predpisov, ak hrozí nebezpečenstvo ohrozenia života, zdravia ľudí, majetku alebo životného prostredia, ktoré bude vydávať riaditeľ príslušného inšpektorátu. Pokuty bude Slovenská obchodná inšpekcia ukladať za nesplnenie uložených opatrení, za marenie kontroly, ale inšpektori budú môcť naďalej ukladať aj pokuty v blokovom konaní jednak podľa zákona o priestupkoch, jednak podľa zákona o ochrane spotrebiteľa. Návrh zákona zdôrazňuje aj nevyhnutnosť spolupráce Slovenskej obchodnej inšpekcie s inými orgánmi verejnej správy, najmä štátnej, veterinárnej a potravinovej správy, ale aj združeniami založenými na ochranu spotrebiteľa a občanmi, ktorých podnety a oznámenia bude vo svojej činnosti využívať. V súvislosti s návrhom zákona, ale aj so zmenami v pôsobnosti územných orgánov štátnej správy bolo nevyhnutné novelizovať aj zákon č. 634/1992 Zb. o ochrane spotrebiteľa, zákon č. 274/1993 Z. z. o vymedzení pôsobnosti orgánov vo veciach ochrany spotrebiteľa, ako aj zákon č. 222/1996 Z. z. o organizácii miestnej štátnej správy, keďže okresné orgány nebudú vykonávať kontrolu vnútorného trhu. Vážený pán predsedajúci, panie poslankyne, páni poslanci, po novelizácii zákona o potravinách a schválením tohto návrhu zákona dôjde k zreteľnejšiemu vymedzeniu hraníc pri kontrole potravinárskeho a nepotravinárskeho tovaru, k odstráneniu duplicity v kontrole vnútorného trhu, k operatívnejšiemu a k efektívnemu prijímaniu rozhodnutí pri ochrane štátom zaručených práv spotrebiteľa. Preto vás prosím o podporu pri schvaľovaní tohto návrhu zákona. Ďakujem pekne za pozornosť. M. Andel, podpredseda NR SR: Pán minister, ďakujem vám za uvedenie vládneho návrhu zákona. Teraz dávam slovo spravodajcovi, ktorého určil gestorský výbor, pánovi poslancovi Mariánovi Anteckému. Pán kolega, nech sa páči, máte slovo. M. Antecký, poslanec: Ďakujem. Vážený pán podpredseda, vážení páni ministri, vážené kolegyne, vážení kolegovia, dovoľte mi, aby som v súlade s § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpil pri rokovaní Národnej rady Slovenskej republiky v prvom čítaní o vládnom návrhu zákona o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov. Ako spravodajca určený navrhnutým gestorským výborom Národnej rady Slovenskej republiky uvádzam, že predložený návrh (tlač 1252) bol doručený poslancom Národnej rady Slovenskej republiky dňa 9. novembra 2001, čím boli splnené podmienky určené § 72 ods. 1 rokovacieho poriadku Národnej rady Slovenskej republiky. Predseda Národnej rady Slovenskej republiky posúdil, že predložený návrh zákona spĺňa náležitosti podľa § 70 ods. 1 rokovacieho poriadku Národnej rady Slovenskej republiky a náležitosti podľa legislatívnych pravidiel, a zaradil ho na rokovanie tejto 53. schôdze Národnej rady Slovenskej republiky na prvé čítanie. Ako spravodajca navrhnutého gestorského výboru Národnej rady Slovenskej republiky v prvom čítaní si osvojujem stanovisko, že návrh zákona spĺňa všetky náležitosti návrhu zákona, ktoré sú uvedené v § 67 a § 68 rokovacieho poriadku Národnej rady Slovenskej republiky, a náležitostí určené v legislatívnych pravidlách. Z uvedeného hľadiska zastávam stanovisko, že predložený návrh zákona je potrebné prerokovať. V súlade s § 73 ods. 3 písm. c) rokovacieho poriadku Národnej rady Slovenskej republiky budem odporúčať prijať uznesenie, aby Národná rada Slovenskej republiky po všeobecnej rozprave prerokovala návrh zákona v druhom čítaní. Prosím, vážený pán podpredseda, aby ste otvorili rozpravu o návrhu zákona. M. Andel, podpredseda NR SR: Ďakujem, pán kolega. Nech sa páči, zaujmite miesto určené pre spravodajcov. Dámy a páni, otváram rozpravu o tomto bode rokovania. Nakoľko som nedostal žiadnu písomnú prihlášku do rozpravy, pýtam sa, kto z pánov kolegov chce vystúpiť ústne. Pán poslanec Delinga. To je všetko. Môžem uzatvoriť prihlásenie? Áno. Uzatváram možnosť podania ďalších prihlášok. Pán kolega, nech sa páči, máte slovo. P. Delinga, poslanec: Vážený pán predsedajúci, vážený pán minister, dámy a páni poslanci a poslankyne, tento vládny návrh zákona si vzal za cieľ vylepšiť a dať do obehu účinnejšiu kontrolu ochrany spotrebiteľa na vnútornom trhu. Zároveň je potrebné povedať, že reaguje aj na ďalšiu zákonnú úpravu, ktorú budeme prerokovávať už v druhom čítaní. A to je zákon o potravinách, ktorý takisto vo svojej podstate rieši kontrolu vo výrobe potravín a v potravinách na našom trhu. V súvislosti s tým, že ide o veľmi vážne problémy na našom trhu, najmä v poslednom období, iste každý spotrebiteľ si položí otázku, či Národná rada prijme dostatočne účinnú ochranu do budúcna a či z pohľadu kompetencií a nových orgánov, ktoré sa teraz schvaľujú na úrovni krajských dimenzií, teda nebude dochádzať k značnej duplicite. Kto si prečítal tento zákon a najmä dôvodovú správu, môže pochváliť najmä tú skutočnosť, že predkladateľ, t. j. hlavne ministerstvo hospodárstva sa nám snažilo podať ucelenú štruktúru súčasného stavu najmä právomocí, ale najmä rozsahu, kde sa uskutočňuje všade kontrola všetkých výrobkov, ktoré sa dotýkajú vnútorného trhu, a aké sú väzby súčasnej obchodnej inšpekcie na výkon tejto činnosti. To je skutočne veľmi dôležité, pretože vyznať sa v tom spletitom blude, ktorý dnes máme či už v legislatíve, ale najmä v rôznorodosti výrobkov z hľadiska ich špecifikácie, z hľadiska ich dopytu a z hľadiska ich dodávok na vnútorný trh a potom z hľadiska toho, že vlastne ten vnútorný trh je ovplyvňovaný už do značného množstva výrobkami z cudziny, je veľmi nutné a potrebné, aby zložka, ktorá bdie nad spotrebiteľom, bola dostatočne účinná. Zákon vo svojom predmete úpravy hovorí, že tento sa nebude vzťahovať na kontrolu výrobkov v prvovýrobe. Je to taký termín, ktorý ťažko možno definovať, čo to je prvovýroba, ale zrejme vo svojej podstate to znamená, že ide o vznik akéhokoľvek výrobku vo výrobnom procese. Ďalej zákon hovorí, že sa nebude dotýkať potravín a prípravy pokrmov pri poskytovaní stravovacích služieb, tabakových výrobkov, kozmetických prostriedkov s výnimkou kontroly všeobecných podmienok predaja a tak ďalej a bezpečnosti a zdravotnej neškodnosti výrobkov podľa osobitného predpisu. Túto dimenziu je možné logicky uznať, ale je to dosť najmä z pohľadu výkonu tej zložky a delenia zložky medzi kontrolou nad potravinami na vnútornom trhu. Sa mi zdá dosť málo vyznačené, o aké druhy kontroly z hľadiska potravín na vnútornom trhu pôjde, alebo bude dochádzať k styčným plochám medzi výkonom tejto Slovenskej obchodnej inšpekcie a potom veterinárnej a potravinovej správy, ktorú mieni parlament ustanoviť zákonom o potravinách. Takže tu bude potrebné asi v druhom čítaní predsa len špecifickejšie vyznačiť tento závažný problém. Druhý závažný problém, ktorý by som chcel, aby sa vyjasnil už v prvom čítaní, je otázka postavenia Slovenskej obchodnej inšpekcie. V dôvodovej správe je možné sa dočítať, že je to v podstate orgán štátnej správy, ale je to orgán rozpočtový, ktorý podlieha pod najvyšší rezortný orgán. Čiže nie je to samostatná právnická osoba vychádzajúca zo zákona, ale podliehajúca najmä finančne a najmä ustanovením pod ministra hospodárstva, kde z pohľadu toho, že ak má ísť o nezávislý orgán, sa mi zdá dosť diskutabilné, či skutočne pôjde o ten pravý prameň nezávislosti tvorby tejto výkonnej zložky. Chcem sa teda opýtať pána ministra, či nebola postavená na stôl pri príprave tohto zákona a jeho ďalšom spravovaní, a teda jeho ďalšej príprave aj otázka postavenia samostatného orgánu ako Slovenskej obchodnej inšpekcie, orgánu, ktorý by nepodliehal jednak finančne, ale aj ustanovením personálnym pod ministerstvo hospodárstva. V podstate tým by vlastne dostala táto výkonná kontrolná zložka podľa mňa skutočne punc nezávislosti, či teda je táto oblasť v plnej kompatibilite na to, čo hovoria smernice Európskej únie, a či podobné útvary nie sú skutočne v určitých štátoch Európskej únie postavené na túto úroveň. Ďalej, nejde mi k duhu to, že sa zužuje výkon činnosti podľa toho predmetu úpravy Slovenskej obchodnej inšpekcie. Aj ministerstvo hospodárstva žiadalo z titulu integrácie kontroly naviac o 61 pracovníkov. Takže je dôležité sa dozvedieť, či skutočne tento orgán, ktorý bude začlenený do ministerstva hospodárstva, dozná takéto zvýšenie pracovníkov, či nepostačujú tí pracovníci, ktorí už sú personálne začlenení do tejto zložky, a či podľa tých nárokov, ktoré si dalo ministerstvo hospodárstva vo svojej kapitole na štátny rozpočet, dostalo aj finančné zdroje v schvaľovanom štátnom rozpočte na rok 2002. Je o tom osobitné pojednanie v prílohe tohto zákona. Je to celkom dobré, ale z toho teraz nevidieť, a ťažko ja môžem ísť dozadu do zákona, ktorý bol schválený, či skutočne štátny rozpočet akceptoval vaše požiadavky alebo zostali len v polohe úvahy, ktorú ste nám predložili v prílohe návrhu tohto zákona. To sú moje úvahy k tomu, aby sme mohli tento zákon ďalej posunúť do druhého čítania a zamyslieť sa nad jeho kvalitatívnou úpravou. Ďakujem pekne. M. Andel, podpredseda NR SR: Ďakujem. S faktickou poznámkou sa hlási pani poslankyňa Tóthová.